R E L A C I O N

PËR 

PROJEKTLIGJIN “PËR PAGESAT E VONUARA NË DETYRIMET KONTRAKTORE” 

Projektligji që propozohet për miratim është në përputhje të plotë me Kushtetutën dhe me standardet bazë evropiane, të përcaktuara nga acquis communautaire në këtë fushë, e në veçanti me Direktivën 2011/7, të Parlamentit Evropian dhe të Këshillit, të 16 marsit 2011, “Për pagesat e vonuara në transaksionet tregtare”.
Projektligji është hartuar duke u mbështetur në legjislacionin aktual e në praktikën gjyqësore për përmbushjen e detyrimeve monetare dhe duke marrë për bazë edhe Manualin e Hartimit të Legjislacionit, të nxjerrë nga projekti EURALIUS.
Ky projektligj është hartuar me asistencën e projektit GIZ, “Mbështetje për zbatimin e legjislacionit shqiptar të përafruar me atë evropian”.
Gjatë hartimit të tij është zhvilluar procesi i konsultimit të brendshëm të këtij ligji, duke e diskutuar atë në grupin e punës të ngritur për këtë qëllim e duke marrë në konsideratë opinionet e dhëna nga institucionet përkatëse, të cilat janë reflektuar në tekstin e tij. 
I vetmi opsion i diskutueshëm i projektligjit ka të bëjë me llogaritjen e kamatëvonesave për autoritetet publike. Sipas propozimit të bërë nga Banka e Shqipërisë, i cili është mbështetur në Direktivën e BE-së, është parashikuar që norma e bazë e interesit të llogaritet në përputhje me marrëveshjet e riblerjes dhe të anasjella të riblerjes (REPO dhe REPO të anasjella), miratuar me vendimin e Këshillit Mbikëqyrës të Bankës së Shqipërisë në mbledhjen e fundit të vitit paraardhës, duke i shtuar tetë pikë përqindjeje. 

Vendosja në projektligj e variantit të propozuar nga Banka e Shqipërisë merr në konsideratë faktin se ligji  nuk ka si synim të rregullojë vetëm çështjen e pagesave të autoriteteve publike, por synon të rregullojë edhe transaksionet ndërmjet sipërmarrjeve tregtare. 

Nisma për miratimin e projektligjit ka lindur në kuadër të përafrimit të legjislacionit me Direktivën 2011/7/EC, “Për luftën kundër pagesave të vonuara”, e detyrueshme për vendet anëtare të BE-së. Në këtë direktivë, kamatëvonesa ligjore për pagesat e vonuara përcaktohet 8 pikë përqindjeje mbi normën bazë të bankës qendrore. Në rastin e pagesave të autoriteteve publike, ky marxhin është një minimum taksativ. Kjo pasi autoriteti publik duhet të jetë shembull në kryerjen e pagesave në kohë. 
Në frymën e saj, direktiva synon të dekurajojë vonesën e pagesave dhe të kompensojë kreditorët për humbjet e krijuara, duke u mundësuar atyre iniciativa për reklamimin e detyrimeve. Në rastin tonë, norma mesatare e kredisë “overdraft” për bizneset në 5 vitet e fundit luhatet në marxhin rreth 6 pikë përqindjeje mbi normën bazë. Duke ndjekur parimin e direktivës, një normë më e lartë se ky nivel do të dekurajonte mospagimin e detyrimeve.  

Gjithashtu, direktiva synon të mënjanojë situatat kur autoriteti publik mund të vonojë pagesat me qëllim ndjekjen e limiteve buxhetore dhe kalimin e këtyre pagesave në periudhat e ardhshme buxhetore, apo kur ai mund të financojë deficitin buxhetor me kosto të ulët. Në rastin tonë, yield-i mesatar i ponderuar i letrave me vlerë të qeverisë në 5 vitet e fundit luhatet në një marxh rreth 3.7 pikë përqindjeje mbi normën bazë të interesit. Marxhi i llogaritur për kamatëvonesat ligjore për pagesat me vonesë të autoritetit publik duhet të jetë ndjeshëm më i lartë, me qëllim evitimin e situatave të lartpërmendura.  
Për sa më sipër, gjykojmë se niveli 3 pikë përqindjeje mbi normën REPO (REPO e anasjelltë), i propozuar nga Ministria e Financave për llogaritjen e kamatëvonesës ligjore, është i ulët dhe nuk është në linjë me qëllimin e ligjit. Një nivel i përshtatshëm do të ishte ai prej 8 pikë përqindjeje, sikurse është përcaktuar dhe në Direktivë. Meqenëse vonesa në pagesë është një formë indirekte kredimarrjeje, ajo duhet të jetë e krahasueshme me normat e kredisë. Si e tillë, 8 për qind mbi normën bazë, sikundër është në Direktivë, është e përshtatshme edhe për tregun shqiptar bazuar në normat e kreditimit në vend.

Duke marrë në konsideratë faktin se në vendet anëtare të BE-së që e kanë adoptuar Direktivën rezulton se ato kanë vendosur një normë prej 14.5 pikë përqindjeje, si Kroacia, 10. 2 % pikë përqindjeje ose si rasti i vendeve që e kanë përafruar, apo rastin e Serbisë që e ka përafruar këtë Direktivë, pa qenë anëtare e BE-së, mendimi ynë në lidhje me kamatëvonesën, për pagesën e vonuar është si më poshtë vijon:
1.
Për shtetet anëtare të BE-së, pas datës 16 mars 2013, kamatëvonesa për pagesat e vonuara nga ana e autoriteteve publike nuk mund të jetë nën normën bazë të interesit të ECB+8% (nenet 2, paragrafi 6, e 12, paragrafi 1, të Direktivës, dhe te projektligji neni 3, përkufizimi nr.8). Pra, autoritetet publike nuk mund të përcaktojnë një interes nën 8%. Si rrjedhojë, kamatëvonesa ligjore = norma bazë e interesit të ECB + 8 pikë përqindjeje.

2.
Për shtetet anëtare të BE-së, pas datës 16 mars 2013, kamatëvonesa për pagesat e vonuara nga ana e sipërmarrjeve private mund të llogaritet si më poshtë vijon (nene 2, paragrafi 5, e 12, paragrafi 1, të Direktivës, dhe te projektligji neni 3, përkufizimi nr.7):

a)
Norma e interesit të ECB + kamatëvonesa për pagesën me vonesë = kamatëvonesë ligjore, që në këtë rast do të ishte 0.5 + 8 = 8.5; ose

b)
Norma e interesit të ECB + kamatëvonesa për pagesën me vonesë = kamatëvonesë e dakorduar ndërmjet palëve private. Në këtë rast, kamatëvonesa për pagesën e vonuar mund të jetë një edhe përqindje e ndryshme nga 8%. Pra, mund të shtohet me 8 pikë përqindjeje, një rast, ose me përqindje të ndryshme.

Nisur nga sa më sipër, rezulton që ndërmjet privatëve dhe autoriteteve publike, janë këto të fundit ato që penalizohen më shumë dhe këtë Direktiva e shpjegon duke vënë theksin te fuqia e shtetit në shumë drejtime, më shumë hapësira për të përzgjedhur kontraktuesin etj., por edhe te shembulli që duhet të japë shteti duke mos lejuar ai i pari vonesat në pagesat kontraktore.

1. Cili është problemi që merret në shqyrtim

Projektligji “Për pagesat e vonuara në detyrimet kontraktore”, ka për synim të rregulllojë çështjen e kryerjes me vonesë të pagesave që rrjedhin nga transaksionet tregtare, duke trajtuar në mënyrë specifike rregullimin e pasojave kundrejt subjekteve që janë në vonesë në pagesat e tyre. 

Projektligji që po paraqesim për miratim është një nga ligjet e rëndësishme për funksionimin e suksesshëm të sipërmarrjeve tregtare në treg, sidomos për sa i përket “klimës” së likuiditeteve të sipërmarrjeve tregtare. Korniza ligjore për të mbështetur krijimin dhe funksionimin e suksesshëm  të sipërmarrjeve në Shqipëri, është pothuajse e plotë. Ligjet e fundit të përfshira në legjislacionin tregtar, sidomos legjislacioni specifik që rregullon mënyrën e organizimit dhe të ushtrimit të veprimtarisë së subjekteve tregtare, regjistrimi i tyre, si dhe procedurat e reja tatimore etj., kanë krijuar atë bazë ligjore për rregullimin e veprimtarisë së këtyre subjekteve. Por megjithatë, legjislacioni shqiptar, si një legjislacion në zhvillim, duhet t’i paraprijë edhe çështjes së kryerjes me vonesë të pagesave, që rrjedhin nga transaksionet tregtare të furnizimit me mallra apo shërbime. Sot, një çështje shqetësuese për sipërmarrjet tregtare është edhe fakti i kryerjes me vonesë të pagesave për shkak të transaksioneve tregtare, në lidhje me furnizimin e mallrave apo shërbimeve. Kjo situatë është shqetësuese në rastet kur këto vonesa vijnë edhe për shkak detyrimeve për të kryer pagesë nga ana e autoriteteve publike kundrejt sipërmarrjeve tregtare, të cilat kanë furnizuar këto autoritete me mallra apo shërbime.

Një prej masave parësore është zvogëlimi i barrës administrative dhe nxitja e sipërmarrjes, ndër të tjera, duke u kujdesur që faturat, përfshirë edhe faturat e lëshuara nga subjektet e tregut, për mallra dhe shërbime, parimisht të shlyhen brenda një muaji, për të lehtësuar kështu kufizimet mbi likuiditetin. Shumica e mallrave dhe shërbimeve me të cilat furnizohen subjektet ekonomike dhe autoritetet publike nga subjekte ekonomike përfshijnë në vetvete edhe kushtin e kryerjes më vonë të pagesës për këto furnizime. Përkundrejt lëvrimit të mallrave apo realizimit të shërbimeve, shumë fatura të lidhura me to shlyhen mjaft kohë më vonë pas afatit që ato duheshin kryer. Duke u nisur nga kjo situatë, që krijohet (i) për shkak të kushteve të rëna dakord nga subjektet ekonomike në marrëveshje me njëri tjetrin, apo (ii) duke marrë për bazë faktin që kontratat e shtetit për të pranuar shërbime nga subjektet ekonomike shpeshherë parashikojnë kryerje të pagesës pas marrjes së furnizimit, janë shkaktuar vonesa në kryerjen e këtyre pagesave dhe, për pasojë, u janë sjellë dëme në financa subjekteve ekonomike që kryejnë furnizimin.

Situata në kushtet e kryerjes së pagesave të vonuara

Pagesat që kryhen me një vonesë tej afateve kontraktore apo ligjore ndikojnë negativisht në likuiditetin e sipërmarrjeve tregtare dhe e ndërlikojnë drejtimin financiar të tyre. Kjo prek edhe aftësinë konkurruese dhe fitimprurëse të tyre, në ato raste kur kreditorit i duhet të gjejë financim të jashtëm, për shkak të pagesës me vonesë për furnizimet me mallra apo shërbime që kreditori ka realizuar. Risku i pasojave të tilla negative rritet shumë gjatë periudhave me rënie ekonomike, kur gjetja e financimit për vazhdimin e veprimtarisë bëhet edhe më e vështirë.

Një nga arsyet e situatës shqetësuese për falimentin e sipërmarrjeve tregtare është edhe fakti se ato bien në këtë gjendje, në një pjesë të konsiderueshme, edhe nga vonesat në pagimin e detyrimeve financiare nga debitorët. Kjo sjell për pasojë humbjen e biznesit, si dhe humbjen e vendeve te punës. Ndërmarrjet e vogla dhe të mesme janë veçanërisht të ekspozuara ndaj pagesës së vonuar dhe shtrirja e biznesit të tyre jashtë kufijve përbën një rrezik të madh për vazhdimësinë e tyre. 

Pagesat e vonuara përbëjnë një pengesë të madhe për lëvizjen e lirë të mallrave e shërbimeve në treg dhe sjellin për pasojë ndikime negative për bizneset, po mund të sjellin edhe një ndikim për çrregullimin e konkurrencës. Pengesat administrative dhe financiare në kryerjen e këtyre pagesave pengojnë edhe tregtinë ndërkufitare. 

Realiteti për ndërmarrjet evropiane e veçanërisht për SME-të është se pagesat e vonuara për mallrat e lëvruara dhe shërbimet e ofruara i çojnë ato në falimentim, dhe kanë një efekt të drejtpërdrejtë në rritjen e papunësisë. Shumë pagesa në transaksionet tregtare ndërmjet vetë subjekteve ekonomike ose midis subjekteve ekonomike dhe autoriteteve publike bëhen më vonë se afati i miratuar në kontratë, i parashikuar në kushtet e përgjithshme tregtare. Përkundër lëvrimit të mallrave apo realizimit të shërbimeve, shumë fatura të lidhura me to shlyhen me kohë vonesë pas afatit të pagesës. Pagesat me një vonesë të tillë ndikojnë negativisht në likuiditetin e ndërmarrjeve dhe e ndërlikojnë drejtimin financiar të tyre. Kjo prek edhe aftësinë konkurruese dhe fitimprurëse, kur kreditorit i duhet të gjejë financim të jashtëm për shkak të pagesës me vonesë. Mundësia e pasojave të tilla negative rritet shumë gjatë periudhave me rënie ekonomike, kur gjetja e financimit bëhet edhe më e vështirë.

Projektligji, gjithashtu, është edhe  një detyrim i shtetit shqiptar për të harmonizuar legjislacionin e brendshëm me atë të BE-së, detyrim ky i përcaktuar nga MSA-ja. Në këtë kuptim projektligji është hartuar duke marrë për bazë Direktivën 2011/7, të Parlamentit Evropian dhe të Këshillit, të 16 marsit 2011.
Përse duhet të harmonizohet legjislacioni shqiptar me Direktivën 2011/7 EC, të datës 16 mars?
Situata e SME-ve në Shqipëri dhe politikat industriale të tyre janë përgjithësisht në përputhje me parimet e Bashkimit Evropian. Megjithatë, sfidat e mbetura për të përmirësuar mjedisin e biznesit dhe për të hequr pengesat për investime kërkojnë vëmendje të veçantë, ndaj, për këtë qëllim, është një kërkesë imediate që Direktiva 2011/7/EU për pagesat e vonuara në transaksionet tregtare të transpozohej dhe përshtatej me legjislacionin shqiptar. Kështu, detyrimet e shtetit kundrejt sipërmarrjeve shqiptare për pagesa të pakryera llogariten 24.6 milionë lekë, sipas raportit të nxjerrë nga ana e Deloite & Touche. Nuk ka evidenca apo të dhëna statistikore të cilat të japin një shifër se sa mund të jetë masa e detyrimeve që sipërmarrjet kanë kundrejt njëra - tjetrës. 
Për sa u përket përcaktimeve ligjore për zgjidhjet që legjislacioni në fuqi mund të japë për kryerjen e pagesave të vonuara, janë të pamjaftueshme dhe, për më tepër, kërkojnë një rrugë të gjatë gjyqësore për realizimin e tyre. Kjo do të thotë kosto dhe kohë të vlefshme në dëm të sipërmarrjeve tregtare. 

Legjislacioni shqiptar është i pamjaftueshëm në lidhje me pagesat e vonuara në transaksionet tregtare. Aktualisht, çështja e pagesave të vonuara rregullohet kryesisht në Kodin Civil dhe bazohet në lirinë kontraktuale të palëve. Pra, janë vetë palët ato që përcaktojnë me kontratë detyrimin e pagesës së gjobave apo të aplikimit të kamatëvonesave, në rast se pala që ka detyrimin për kryerjen e një pagese dështon ta kryejë atë brenda një periudhe të caktuar. Në pjesën e Kodit Civil ku parashikohet për detyrimet monetare (neni 450) është dhënë nocioni që për pagesat e vonuara mund të paguhet një penalitet për ditë-vonesë. Por kjo është e pamjaftueshme për zgjidhjen e kësaj çështjeje. 

Realizmi i kësaj të drejte nga ana e kreditorëve për të kërkuar pagimin e penaliteteve në lidhje me një pagesë të vonuar është një çështje e cila zgjidhet në rrugë gjyqësore, pasi sipas legjislacionit aktual është gjykata ajo që mund të caktojë detyrime për palët në lidhje me pagimin e gjobave apo kamatëvonesave, detyrime këto që rrjedhin nga moskryerja prej debitorit të pagesave për mallrat dhe shërbimet e furnizuara sipas kontratës. Për sa i përket zbatimit në praktikë, gjykata i zgjidh mosmarrëveshjet/detyrimet në lidhje me pagesat e vonuara sipas praktikës gjyqësore dhe jo në përputhje me standarde të cilat duhet të ishin të përcaktuara me ligj. I vetmi rregullim, por i papërcaktuar në ligj, është vendimi unifikues i Gjykatës së Lartë nr.932, datë 22.6.2000. Edhe në bazë të këtij vendimi është rregulluar se sa mund të jetë kufiri maksimal i llogaritjes së kamatëvonesave në rastet e pagesave të vonuara, duke parashikuar që këto kamata nuk mund të jenë më të larta se interesi më i lartë që ofrohet nga sistemin bankar. 
2. Objektivat e propozimit

Synimi i projektligjit është të ofrojë një kuadër ligjor bashkëkohor, të qartë dhe të përditësuar, në përputhje të plotë me direktivat e BE-së për SME-të. Objektivat që kërkon të arrijë janë përafrimi dhe zbatimi i legjislacionit të BE-së për SME-të dhe përmbushja e kërkesave të MSA-së, si dhe e kërkesave të tjera që burojnë nga zhvillimi ndërkombëtar në këtë fushë. 

Në dokumentin e Partneritetit Evropian është vendosur si prioritet afatshkurtër për Shqipërinë hartimi dhe zbatimi i legjislacionit ekzistues për përmirësimin e klimës së biznesit, si dhe sigurimi i përputhshmërisë me kërkesat e MSA-së. 

Neni 93 i MSA-së kërkon që Shqipëria dhe BE-ja të bashkëpunojnë për të zhvilluar e forcuar sektorin e SME-ve dhe të marrin masat e nevojshme për të përafruar legjislacioni pritoritar në fushën e SME-ve, si dhe për të zbatuar të gjitha parimet që rrjedhin nga Karta Evropiane e Ndërmarrjeve të Vogla dhe të Mesme.

Neni 70 (2) i MSA-së kërkon që përafrimi i legjislacionit të Shqipërisë me BE-në të përqendrohet në legjislacionin thelbësor të tregut të brendshëm gjatë fazës së parë të periudhës kalimtare, të përcaktuar nga neni 6, që është 5 vjet nga data e nënshkrimit të MSA-së më 12 qershor 2006. 

Pra, ky projektligj është në kuadrin e vënies në zbatim të këtyre dispozitave të MSA-së dhe përafrimit të legjislacionit shqiptar me acquis në këtë fushë, e, në rastin konkret, me Direktivën 2011/7/EC, “Për luftën kundër pagesave të vonuara”. Hartimi i këtij projektligji është parashikuar dhe në Planin Kombëtar të Zbatimit të MSA-së.
Shkalla e synuar e përputhshmërisë me acquis communautaire
Projektligji është në përputhje të pjesshme acquis në këtë fushë, e në veçanti me Direktivën 2011/7/EC, “Për luftën kundër pagesave të vonuara”, të Parlamentit Evropian dhe të Këshillit, të 16 marsit 2011. Një përputhje e plotë do të kërkojë ndërhyrje në Kodin Civil.

Përputhje e projektligjit me acquis communautaire
Projektligji është në përputhje (nuk bie në kundërshtim) me dispozitat e burimeve parësore e dytësore të acquis së BE-së dhe është në përputhje me të gjitha parimet që rrjedhin prej tyre.

3. Cilat janë kostot e mundshme të ligjit të ri?
Projektligji i paraqitur nuk parashikon kosto shtesë nga buxheti i shtetit. Kjo për faktin se ky projektligj nuk parashikon dhe nuk merr në konsideratë pagesat që do të kryhen nga buxheti i shtetit për detyrimet që kanë lindur para hyrjes në fuqi të tij, për detyrimet që ka qeveria shqiptare kundrejt sipërmarrjeve private për punime apo shërbime të papaguara. E vetmja kosto që ky projektligj parashikon për buxhetin e shtetit është kamatëvonesa që shteti do të paguajë për detyrimet që nuk do të paguajë brenda afateve kontratore dhe ligjore, për kontrata të lidhura pas datës së hyrjes në fuqi të këtij ligji. 
4. Përmbajtja e projektligjit
Për të pasur një zgjidhje më të plotë të çështjes së pagesave të vonuara, kusht është edhe hartimi i një projektligji të ri për këto pagesa, duke marrë për bazë  Direktivën 2011/7, të datës 16 shkurt. Projektligji i ri, i cili duhet të trajtojë këtë çështje, propozojmë të ketë një strukturë të përafërt me direktivën, duke plotësuar në këtë mënyrë edhe angazhimin e marrë nga qeveria shqiptare për adoptimin e kësaj direktive në legjislacionin e brendshëm.

Neni 1, i projektligjit, parashikon qëllimin dhe synimin kryesor të ligjit, që është përcaktimi i rregullave për llogaritjen e afateve dhe kamatave ligjore për pagesat e vonuara në rastet e furnizimit me mallra apo shërbime nga ana e subjekteve ekonomike kundrejt subjekteve te tjera ekonomike dhe autoriteteve shtetërore, në mënyrë që të sigurohet funksionimi i duhur i tregut të brendshëm, duke nxitur aftësinë konkurruese të sipërmarrjeve tregtare dhe, në veçanti, të sipërmarrjeve të vogla dhe të mesme.

Neni 2 parashikon rastet që nuk janë objekt i rregullimeve të këtij ligji për ato pagesa që janë i) objekt i procedurës së falimentimit të çelur kundër debitorit, duke përfshirë edhe procedurën me objekt ristrukturimin e borxhit; ii) ato që rrjedhin nga transaksionet me konsumatorët; iii) llogaritja e interesit në lidhje me pagesat e tjera të kryera në bazë të ligjeve për titujt, apo iv) pagesat e kryera në formë dëmshpërblimi, përfshirë edhe pagesat e dëmeve nga shoqëritë e sigurimeve. Kjo për vetë faktin se fryma e rregullimeve ligjore ka të bëjë vetëm me transaksionet tregtare dhe nuk duhet të mbulojë të gjitha rastet që nuk kanë të bëjnë me këto transaksione apo ato raste që me ligje të tjera kanë legjislacion të posaçëm për llogaritjen e interesave në rastet e pagesave të vonuara.

Në nenin 3, të projektligjit, janë dhënë përkufizime të termave kryesorë që përdoren në këtë ligj. Këtu është marrë në konsideratë terminologjia e përdorur nga Direktiva, në mënyrë që të kemi të njëjtin kuptim të termave që përdoren nga vendet anëtare të BE-së në kuptim të pagesave të vonuara. Në këtë nen janë dhënë edhe përkufizime të cilat nuk janë sipas Direktivës, por që kanë të bëjnë me disa terma të përdorura nga legjislacioni shqiptar për sa i përket kuptimit të kamatëvonesës dhe normave të interesit.

Neni 4 parashikon të drejtën e kreditorit që të kërkojë prej debitorit pagimin edhe të një kamatëvonese, përveç detyrimit që debitori ka për të paguar çmimin për mallrat apo shërbimet e furnizuara, kur pagesa nuk është kryer brenda afateve kontraktore të rëna dakord mes palëve dhe, në mungesë të tyre, të afateve ligjore. Ky nen parashikon për t’u dhënë një pozitë favorizuese sipërmarrjeve furnitore, duke mundësuar llogaritjen pa vonesë të një kamate ligjore, e cila duhet të fillojë që nga dita e nesërme e moskryerjes së pagesës nga ana e debitorit për mallin apo shërbimin e përftuar prej tij, pa pasur më parë si kusht për kërkimin e kamatëvonesës njoftimin për vonesë të debitorit. 
Në nenin 5, të projektligjit, parashikohet mënyra e llogaritjes së kamatëvonesave, kur debitori ka dështuar në kryerjen e pagesës brenda afatit ligjor apo kontraktual. Llogaritja e një kamate, në ndryshim nga praktika e deritanishme gjyqësore, ku është gjykata e cila vendos sipas raporteve të ekspertëve kontabël të caktuar prej saj dhe duke u orientuar vetëm në një vendim unifikues të Gjykatës së Lartë, është një detyrim i cili nuk rrjedh vetëm nga çështja e harmonizimit dhe përafrimit të legjislacionit shqiptar me atë ë BE-së, por edhe për shkak se është një detyrim ligjor, që rrjedh kryesisht nga neni 450, i Kodit Civil. Aktualisht, Kodi Civil         (neni 450 i tij) kërkon që llogaritja e kamatave në rastet e vonesës të bëhet sipas rregullimeve të një ligji të veçantë. Në këto kushte ky nen i projektligjit, plotëson njëkohësisht edhe këtë kërkesë të Kodit Civil, duke bërë më të plotë dëmshpërblimin që i takon kreditorit në detyrimet monetare, si dhe duke e vendosur në baza ligjore llogaritjen dhe mënyrën e pagimit të kamatëvonesave.

Në këtë nen është parashikuar edhe baza mbi të cilën duhet të bëhet llogaritja e interesave sipas përcaktimeve të bëra nga Banka e Shqipërisë, duke vendosur një normë interesi, e cila do të jetë e vetmja për këtë qëllim, dhe kjo kamatëvonesë ligjore për pagesën me vonesë duhet të llogaritet mbi baza ditore si interes i thjeshtë. Në këtë nen është përcaktuar mënyra e llogaritjes së kamatëvonesave për detyrimet monetare në lekë, euro dhe monedha të tjera të huaja. Mënyra e llogaritjes së kamatëvonesës synon të unifikojë praktikën e deritanishme gjyqësore dhe synon që kjo mënyrë llogaritjeje të jetë e vetmja bazë sipas të cilës duhet të veprojnë si subjektet private, në rastin e marrëdhënieve juridike të përmbushjes së detyrimeve monetare, por edhe për sa i përket përmbushjes së detyrimit nga ana e autoriteteve publike, për rastet e kryerjes së pagesave me vonesë prej tyre.

Në nenin 6 janë vendosur rregullime të cilat parashikojnë afatet e kërkimit të detyrimit monetar dhe japin nocionin jo vetëm kur fillon e drejta e kërkimit të kamatave ligjore, por ka edhe parashikime që afatet e pagesës ndërmjet subjekteve tregtare të kufizohen, si rregull i përgjithshëm, për të qenë jo më të gjata se 60 ditë kalendarike. Megjithatë mund të ketë rrethana në të cilat ndërmarrjeve mund t’u duhen afate më të gjata pagese, për shembull, kur ndërmarrjet u shesin me kredi klientëve. Për rrjedhojë, duhet të mbetet e mundshme që palët të bien dakord shprehimisht për afate pagese më të gjata se 60 ditë kalendarike, por me kusht që një zgjatje e tillë të mos jetë shumë e padrejtë për kreditorin.

Rregullimet e këtij neni nuk parashikojnë detyrimin e kreditorit për të kërkuar kamatëvonesë për pagesën jashtë afateve. Në këtë nen është dhënë edhe nocioni se detyrimet e ndërjella të palëve mbështeten në lirinë kontraktore, por, nisur nga ky parim, dispozita konsideron të pavlefshme ato kushte kontraktore që synojnë të zgjasin afatin e kryerjes së pagesës tej afatit 60-ditor, përveçse në ato raste kur këto kushte janë dukshëm në dëm të interesave të kreditorit dhe që e vendosin atë në pozita të disfavorshme. Një parashikim i tillë është bërë nisur edhe nga fakti i marrjes në konsideratë të parimit të barazisë së palëve në kontratë.

Neni 7 parashikon rregulla se si do të veprohet për llogaritjen e afateve kur autoritet publike paguajnë me vonesë detyrimet e tyre monetare kundrejt sipërmarrjeve private për furnizimet që këto të fundit kanë kryer në favor të tyre për mallra apo shërbime. Si rregull i përgjithshëm, autoritetet publike përfitojnë flukse monetare më të sigurta, më të parashikueshme dhe më të vazhdueshme në krahasim me ndërmarrjet. Po kështu, shumë autoritete publike mund të gjejnë financim me kushte më tërheqëse se ndërmarrjet. Në të njëjtën kohë, autoritetet publike mbështeten më pak se ndërmarrjet në krijimin e marrëdhënieve tregtare të qëndrueshme për arritjen e synimeve të tyre. Periudhat e gjata të pagesës dhe pagesat jashtë afateve nga ana e autoriteteve publike, në lidhje me mallrat dhe shërbimet, u shkaktojnë ndërmarrjeve kosto të pajustifikueshme. Për rrjedhojë, ajo që synohet të realizohet është të miratohen rregulla specifike në lidhje me transaksionet tregtare për furnizimin me mallra a shërbime të autoriteteve publike nga ndërmarrjet, të cilat, në veçanti, duhet të parashikojnë afate pagese normalisht jo më shumë se 30 ditë kalendarike, nëse palët nuk bien shprehimisht dakord ndryshe në kontratë dhe me kusht që kjo të justifikohet objektivisht me natyrën a karakteristikat e veçanta të kontratës, por duke mos qenë asnjëherë më shumë se 60 ditë kalendarike.

Por, duhet mbajtur parasysh situata specifike e autoriteteve publike që ushtrojnë veprimtari ekonomike me natyrë industriale a tregtare përmes ofrimit të mallrave a shërbimeve në treg si ndërmarrje publike. Për këtë qëllim, është lejuar që, në kushte të caktuara, ta zgjasin afatin ligjor të pagesave deri në jo më shumë se 60 ditë kalendarike.

Në nenin 8, duke marrë për bazë rëndësinë që ka shërbimi i kujdesit shëndetësor, dhe vetë situatën financiare në të cilën ai ndodhet, është parashikuar edhe për rastet e kryerjes së pagesave me vonesë nga ana e autoriteteve që veprojnë në këtë sektor. Sistemet e kujdesit shëndetësor, si pjesë themelore e infrastrukturës sociale, shpesh janë të detyruara të realizojnë nevojat individuale me financat në dispozicion të tyre. Shërbimeve publike të kujdesit shëndetësor u duhet t’u bëjnë ballë sfidave të vendosjes së përparësive për kujdesin shëndetësor, duke vënë në baraspeshim nevojat e pacientëve të veçantë me burimet financiare në dispozicion. 

Për rrjedhojë, në këtë nen është parashikuar që subjekteve publike që ofrojnë shërbime të kujdesit shëndetësor t’u jepet një afat më i gjatë për shtyrjen e pagesave. Për këtë qëllim, në këtë nen është parashikuar lejimi për autoritet publike të kujdesit shëndetësor që, në kushte të caktuara, t’u zgjatet afati ligjor i pagesave, duke filluar nga 60 ditë kalendarike, por jo më shumë se një periudhë  njëvjeçare ose, të paktën, brenda një viti buxhetor.

Në nenin 9 janë marrë në konsideratë rastet e llogaritjes së afateve për ato furnizime me mallra dhe shërbime kur në kontratë palët kanë rënë dakord me   njëra - tjetrën që pagesa të mos jetë e njëhershme, por të kryhet me këste, apo për pagesat për furnizime periodike. Në rast se ndonjëri prej kësteve nuk paguhet brenda datës për të cilën është rënë dakord, kamatëvonesa dhe dëmshpërblimi i parashikuar në këtë ligj do të llogariten në bazë të vlerave për këstin, të cilit i ka kaluar afati i kryerjes së pagesës. Në këto raste kjo dispozitë parashikon se kamatë mund të kërkohet veçmas për çdo këst të papaguar, dhe jo kur të ketë përfunduar apo të jetë mbyllur kontrata konkrete.

Neni 10 parashikon se kur duhet të fillojë të llogaritet afati i të qenit me vonesë të debitorit për kryerjen e pagesës, kur palët në kontratë apo marrëveshje kanë parashikuar se pronësia e mallit kalon nga njëra palë te tjetra, apo furnizimi konsiderohet i kryer pas përfundimit të një procedure dorëzimi apo kolaudimi të mallit. Sipas parimit të përcaktuar në këtë nen, debitori do të konsiderohet me vonesë dhe afati i llogaritjes së kamatëvonesave do të fillojë me kalimin e            30 ditëve nga data kur malli ka mbërritur në destinacionin e përcaktuar nga blerësi. Sipas kësaj dispozite, nuk mund të ketë procedura dorëzimi apo kolaudimi tej periudhës 30 - ditore nga mbërritja e mallit. Por edhe në këtë dispozitë, nisur nga parimi i lirisë kontraktore, palët mund të caktojnë edhe afate më të gjata se 30 ditë për marrjen në dorëzim apo për kryerjen e kolaudimit të mallit. Edhe në këto raste neni parashikon se këto afate më të gjata për marrjen në dorëzim apo kryerjen e kolaudimit nuk do të merren në konsideratë, kur ato janë dukshëm në dëm të interesave të kreditorit dhe nuk janë në përputhje me praktikat e zbatuara për marrjen në dorëzim apo kolaudimit për këto mallra.
Në nenin 11 parashikohen rregullime edhe në aspektet e rikuperimit të shpenzimeve që kryhen nga kreditori për të bërë të mundur jo vetëm marrjen e pagesës, por edhe të gjitha shpenzimet që ai kryen, për të detyruar debitorin të paguajë çmimin e mallit apo shërbimit të furnizuar prej tij, si dhe detyrimit për pagimin e kamatëvonesës. Për këtë qëllim dispozita ka parashikuar detyrimin e debitorit për të rimbursuar çdo shpenzim ligjor apo konsulencë ligjore që ka kryer kreditori, si përpara kërkimeve të tij në sistemin gjyqësor, ashtu edhe jashtë këtij sistemi, veprime këto që kanë synuar të realizojnë kryerjen e pagesës. Ky nen sanksionon parimin e njohur që personi që është përgjegjës për mospërmbushjen e detyrimit duhet të paguajë edhe shpenzimet që ka kryer pala tjetër për të bërë të mundur arkëtimin e detyrimit.

Sipas nenit 12, është parashikuar që shpenzimet që duhet të rimbursojë kreditori kundrejt debitorit për pagesat e vonuara të kryera prej këtij të fundit, nuk duhet të jenë të vetmet që duhet të paguajë debitori. Për të bërë të mundur shmangien e këtij fenomeni, por edhe për të vendosur në pozita paguese debitorët, projektligji ka parashikuar edhe një penalitet në masën e prej 5 000 lekësh, e cila duhet të jetë e pagueshme nga ana e debitorit, kur ky i fundit vepron në mosrespektim të afateve për kryerjen pagesave nga ana e tij.

Në nenin 13, të projektligjit, është parashikuar se si do të konsiderohen disa kushte kontraktore me anë të të cilave debitori synon të zgjasë afatet e kryerjes së pagesës, apo të shmangë pagimin e kamatëvonesave. Dispozita synon të ndalojë shpërdorimin e lirisë së kontratës në dëm të kreditorit. Për rrjedhojë, kur një kusht i kontratës ose i një praktike që lidhet me datën ose afatin e pagesës, normën e interesit për kamatëvonesën ose dëmshpërblimin për kostot e rikuperimit nuk justifikohet me arsyetimin e kushteve që i jepen debitorit ose kryesisht i shërben qëllimit të prokurimit nga debitori të likuiditeteve shtesë në kurriz të kreditorit, ky kusht mund të konsiderohet se përbën shpërdorim të lirisë kontraktuale. Në këto raste këto kushte do të konsiderohen se nuk ekzistojnë dhe, për rrjedhojë, është parashikuar edhe e drejta e kreditorit të kërkojë shpërblimin e dëmit të ardhur nga vendosja e këtyre kushteve në kontratë. 

Në veçanti, përjashtimi i së drejtës për të kërkuar kamatëvonesë duhet të konsiderohet gjithmonë si shumë i padrejtë, ndërsa përjashtimi i së drejtës për dëmshpërblim për kostot e rikuperimit duhet të prezumohet si shumë i padrejtë.

Në nenin 14, të projektligjit, përcaktohet se cilat kushte kontraktore do të konsiderohen të pavlefshme, gjë që do të thotë se, edhe nëse palët i kanë vendosur në kontratë, ato nuk do të merren në konsideratë dhe nuk do të zbatohen në rastin e pagesave të vonuara. Kështu, sipas kësaj dispozite do të konsiderohen të pavlefshme ato kushte kontraktore të cilat sjellin për pasojë vonesën në pagesa: i) në rastet që për nga natyra e mallit apo e shërbimit me të cilin është furnizuar debitori bie ndesh me parimet e mirëbesimit dhe me praktikat e mira tregtare; ii)  për rastet kur nuk ka arsye objektive që të sjellë për pasojë shtyrjen e afateve të kontratës tej afateve të përcaktuar në këtë ligj për llogaritjen e tyre, si dhe iii)  për rastet kur nuk ka arsye objektive që të sjellë për pasojë shmangien në kryerjen e pagesës së dëmshpërblimit për pagesën e vonuar në shumën prej 5 000 lekësh, të përcaktuar në këtë ligj.

Një parashikim i tillë është në mbrojtje të interesave të kreditorit, me qëllim që ky i fundit të jetë gjithnjë i garantuar për të përfituar kamatëvonesën si dhe çdo shpenzim të kryer prej tij për të bërë të mundur ekzekutimin e detyrimit të tij.
Neni 15, i projektligjit, është një dispozitë e karakterit transitor, e cila trajton se si do të veprohet me detyrimet monetare të lindura nga kontrata ndërmjet sipërmarrjeve tregtare para hyrjes në fuqi të këtij ligji. Sipas parimit të vendosur nga kjo dispozitë, ky ligj nuk mund t’i shtrijë efektet e tij për ato kontrata që janë lidhur nga palët para hyrjes në fuqi të këtij ligji. Të gjitha detyrimet monetare të lindura para hyrjes në fuqi të këtij ligji dhe që nuk kanë filluar procedurat e ekzekutimit të detyrueshëm, do të përmbushen nga palët sipas situatës që është para miratimit të ligjit. Po kështu, sipas kësaj dispozite, është parashikuar për rastet para hyrjes në fuqi e këtij ligji, se edhe kur pala ka një vendim gjykate në lidhje me përmbushjen e detyrimit monetar nga ana e debitorit, kreditori nuk ka të drejtë të kërkojë që nga debitori të paguhen kamatëvonesa të llogaritura sipas këtij ligji.

Neni 17 është shprehur për situatën e detyrimeve të autoriteteve publike të lindura dhe të paekzekutuara para hyrjes në fuqi të këtij ligji. Sipas këtij neni, sqarohet se ky ligji nuk rregullon situatën aktuale të detyrimeve të shtetit kundrejt sipërmarrjeve private. Pikërisht në këtë dispozitë transitore është parashikuar se, për detyrimet e autoriteteve publike kundrejt sipërmarrjeve tregtare të lindura dhe të paekzekutuara para hyrjes në fuqi tij, nuk do të zbatohen parashikimet e këtij ligji. Projektligji për këto raste ka parashikuar se nuk mund të kërkohet zbatimi i parashikimeve të këtij ligji, në rastet e ekzekutimit të detyrimeve të autoriteteve publike të lindura para hyrjes në fuqi të tij.

Sipas nenit 18 parashikohet që hyrja në fuqi e këtij ligji të jetë 15 ditë pas publikimit të tij në “Fletoren zyrtare”.

5. Vlerësimi buxhetor: Cilat janë ndikimet e mundshme të projektligjit mbi shpenzimet dhe të ardhurat publike?
Projektligji nuk ka ndikim direkt mbi të ardhurat buxhetore, pasi sikurse e shpjeguam edhe më lart në këtë relacion, ai nuk i shtrin efektet e tij për pagesa që nuk janë kryer nga ana e autoriteteve publike, për detyrime të lindura para datës së hyrjes në fuqi të këtij ligji. Ato do të vazhdojnë të trajtohen njësoj sikurse është edhe situata aktuale para hyrjes në fuqi të këtij ligji. Në të ardhmen ky ligj nuk parashikon efekte në buxhetin e shtetit, me përjashtim të faktit nëse shteti do të dështojë, apo nuk do të realizojë kryerjen e pagesave për mallrat apo shërbimet e furnizuara brenda afateve ligjore apo kontraktore, atëherë kostoja shtesë e buxhetit të shtetit do të jetë pagesa e kamatave ligjore. 

Në kuptimin e efekteve financiare që mund të ketë ky ligj në të ardhurat e buxhetit të shtetit, ato mund të konsiderohen pozitive, pasi do të disiplinojë përdoruesit e fondeve që të planifikojnë furnizime me mallra apo të kërkojnë për të përfituar shërbime vetëm nëse kanë fonde disponibël, por edhe të realizojnë në kohë pagesat, pasi në të kundërtën ato rrezikojnë pagimin e shumave shtesë për kamatë vonesa apo për rimbursim të shpenzimeve të kreditorit.

6. A do të ketë projektligji ndikim mbi sektorin e biznesit të vogël?
Projektligji do të ketë efekt edhe për biznesin e vogël, pasi sipas parashikimeve të tij, kur nga ana e këtyre bizneseve janë kryer furnizime me mallra apo shërbime këta të fundit nuk rrezikojnë në mosmarrje të pagesës së tyre, por edhe për faktin se edhe nëse pagesa do të vonohet ata do të përfitojnë shuma financiare si kamatëvonesa, të cilat do të bëjnë të mundur të rikuperojnë humbjet, që ata mund të kenë pësuar nga mosmarrja e pagesës për mallrat apo shërbimet e furnizuara prej tyre.

7. A do të ketë ligji i ri ndikim mbi familjet me të ardhura të ulëta?

Ligji i ri nuk do të ketë ndikim mbi familjet me të ardhura të ulëta, për shkak se ky ligj nuk trajton kontrata apo marrëdhënie që krijohen nga konsumatorët me sipërmarrjet tregtare. 

8. A do të ketë ligji i ri ndikim mbi mjedisin?

Ligji i ri nuk do të ketë ndikim mbi mjedisin. 

9. Si do të zbatohet masa e re? 

Institucionet që do të merren me zbatimin e këtij ligji janë vetëm gjykatat, të cilat do të gjykojnë rastet e moskryerjes së pagesës apo kryerjes në vonesë të saj nga ana e debitorit kundrejt kreditorit, për furnizimet që ka kryer ky i fundit kundrejt debitorit me mallra apo shërbime. 

Është përgjegjësia e ministrisë propozuese për të kryer një rishikim pas zbatimit për ligjin e ri. Në këtë pjesë duhet përcaktuar se kur do të shqyrtohet ligji i ri, për të vlerësuar shkallën e arritjes së objektivave.

Arritja e objektivave të projektligjit, por edhe përafrimi i vazhdueshëm i legjislacionit tregtar shqiptar me atë evropian sipas direktivave të Parlamentit Evropian dhe Këshillit do të monitorohen në vijimësi nga Ministria e Zhvillimit Ekonomik, Tregtisë dhe Sipërmarrjes.

KËSHILLI  I  MINISTRAVE

